EFF trek middelvinger terug – praag.co.za
In ‘n verklaring Donderdag, het Shivambu probeer om sy optrede teen die adjunkpresident Ramaphosa kort nadat hy die Nasionale Vergadering moes verlaat, te verduidelik.
“In die proses om die Vergadering te verlaat, het ek my middelvinger vir mnr Ramaphosa gewys,” het Shivambu gesê.
“Ek het egter besef die middelvinger was nie nodig nie, want daar is platforms om die uiterste afgryse oor mnr Ramaphosa se ​​rol in Marikana uit te spreek en oral anders waar hy betrokke is.”
“Daar bestaan ruimte en tyd om eerlik en opreg waarnemings oor sy rol in die teenrevolusie uit te spreek,” het hy gesê.
Die Demokratiese Alliansie (DA) se parlementêre leier, Mmusi Maimane het Donderdag ook teen Ramaphosa te velde getrek saam met die EFF.
Maimane het gesê Ramaphosa moet erken dat sy e-pos wat die onrus as ‘n kriminele daad beskryf, die situasie vererger het. Maimane wou weet of Ramaphosa sal bedank indien die Farlam kommissie hom skuldig aan die oortreding bevind.
Twintig EFF-parlementslede sal intussen hulle wangedrag-klagstate ontvang.
Die voorsitter van die magte en voorregte-komitee in die Parlement, Lemias Mashile, sê die klagtes hou verband met die ontwrigting van president Jacob Zuma se antwoordsessie in die Nasionale Vergadering bykans ‘n maand gelede.
Hy sê die persoon wat die getuienis in die wangedrag-ondersoek sal lei, Randal van Voore, het al die klagstate gefinaliseer.
Die ondersoek sal op 30 September gedoen word. Mashile sê die EFF-lede staar verskillende klagtes in die gesig.
Dit sluit in die verontagsaming van ‘n instruksie van die Speaker van die Parlement, die ontwrigting van die parlement en deelname aan die ontwrigting.
Skrywer praagGepubliseer op 19 September 2014 Kategorieë Nuus, Suider-AfrikaSleutelwoord Cyril Ramaphosa, DA, EFF, middelvinger, Musi Maimane, parlement, wangedrag
Vorige Vorige artikel: Skotland stem teen onafhanklikheid
Volgende Volgende artikel: Boer doodgemartel